ANC verloor steun in tussenverkiesingsArgieffoto Die ANC het vandeesweek steun verloor aan opposisiepartye in tussenverkiesings in Noordwes en die Noord-Kaap. In albei gevalle was die verlies aan steun, vergeleke met 2016, ses persentasiepunte. Die interessante aspek daarvan – wat die voortsetting van ŉ landwye neiging is – is dat die ANC-steun versplinter en gaan na wie ook al die sterkste ander party in die omgewing is. Die tussenverkiesing in Noordwes was in wyk 21 van die Moses Kotane-munisipaliteit. Die wyk omvat gehuggies in ŉ deel van die voormalige tuisland Bophuthatswana tussen Zeerust en Sun City. Daar het Tshepo Khumalo (ANC) die wyk met ŉ verkleinde meerderheid behou deur 1 458 stemme te trek teen 769 vir die EFF, 48 vir die Forum for Service Delivery en 19 stemme vir die UCDP, die voormalige tuislandparty van Bophuthatswana. Die ander tussenverkiesing was in wyk 4 van die Siyancuma-munisipaliteit. Die wyk sluit die dorp Douglas en plase in die onmiddellike omgewing in. Die wyk is gewen deur ŉ ou bekende in die Noord-Kaapse politiek, die voormalige NP-strydros Lemfvia van Niekerk. Sy het die wyk met ŉ vergrote meerderheid gewen deur 848 stemme te trek teen 589 vir die ANC, 140 vir ŉ onafhanklike kandidaat en 98 stemme vir die EFF.